Selfs in 'n klein dorpie is daar juwele te vind - Solidariteit WêreldSolidariteit Wêreld
Tuis › Gildes › Selfs in 'n klein dorpie is daar juwele te vind
Glo dit of nie, maar daar is vandag steeds klein dorpies wat nie inwonende dokters het nie. Delportshoop in die Noord-Kaap (deel van die Frances Baard streeksmunisipaliteit) is een van hierdie dorpies. In 2011 het daar net oor die 10 300 mense in dié dorp gewoon, maar wanneer daar dringend mediese hulp verkry moet word is daar Dr. Diamant, op wie staat gemaak kan word.
Dr. Diamant is genomineer vir die Solidariteit Beroepsgilde vir Gesondheidspraktisyns se Gesondheidsamaritaan-toekenning. Die doel van hierdie toekenning is om Suid-Afrikaanse gesondheidspraktisyns, wat onder moeilike omstandighede steeds ʼn verskil in Suid-Afrika maak, te identifiseer.
Die gilde is ʼn eeu-oue konsep, wat poog om lede van ʼn spesifieke professie aan mekaar te verbind wat ten doel het om ʼn ondersteuningsnetwerk te skep. Dié gilde gaan dan later vanjaar uit die nominasies wat ontvang is, vyf gesondheidspraktisyns met die Gesondheidsamaritaan-toekenning vereer.
“Gesondheidspraktisyns in Suid-Afrika verdien erkenning, omdat hulle onder ongelooflike moeilike omstandighede werk, en binne ʼn hoogs gereguleerde, dog onstabiele gesondheidsorg sektor stabiliteit vir hul pasiënte moet bied,” meen Moira-Marie Kloppers, bestuurder van Solidariteit se beroepsgildes.
Volgens Rozanne Kotzee het sy Dr. Diamant geleer ken as iemand wat nooit nee sê wanneer daar aan haar deur geklop word nie. “Dit maak nie saak watter tyd van die dag of nag nie, jy kan enige tyd aan haar deur klop. As enkelma moes sy van vroeg af al planne maak om haar dogtertjie te akkommodeer wanneer sy na byvoorbeeld ongelukstonele moes gaan,” meen Kotzee.
Kotzee is seker daarvan dat die hele gemeenskap van Delpotshoop van hierdie dokter se onbaatsugtigheid kan getuig. “Sy sal enige tyd uithelp waar sy kan. Dit is ongeloof hoeveel mense al in die middel van die nag by haar huis opgedaag het vir hulp – hetsy met siek kinders, self siek of na ʼn motorongeluk en sy vra nooit ʼn sent nie, al kry sy self swaar,” het Kotzee gesê.
“Ek nomineer vir Dr. Diamant omdat sy al soveel wonde genees het, soveel harte opgetel het na die seer, soveel ou mense gaan help en versorg het (al verwag niemand dit van haar nie). Sy is ʼn engel in die gemeenskap. Dr. Diamant is my held.”